סין הפעילה היום (שישי) רשמית את רשת 5G, רשת הסלולר הדור החמישי - הדור הבא אחרי רשת 4G שפעילה כיום. רשת 5G מהירה בהרבה מהרשתות הקיימות כיום ותוכל לתמוך בטכנולוגיות כמו מכוניות אוטונומיות וערים חכמות.
חברות צ'יינה טלקום, צ'יינה יוניקום וצ'יינה מובייל חשפו תוכניות למנויים לשירות 5G במחיר נמוך של 128 יואן – 18 דולר – לחודש, אך מומחים טוענים כי המחיר עלול להיות גבוה מדי עבור סינים רבים ולא יוביל לאימוץ נרחב של הטכנולוגיה החדשה.
השירותים שמציעות שלוש ספקיות הסלולר הממשלתיות דומים ומגיעים ל-599 יואן לחודש ל-300 ג'יגהבייט גלישה ו-3,000 דקות שיחה. ספקיות הסלולר העריכו כי הרשת תחל לפעול רק ב-2020, אך הרשת הושקה מוקדם מהצפוי.
סין וארה"ב מתחרות ביניהן מי תהיה המובילה בטכנולוגיה החדשה. דונלד טראמפ, נשיא ארה"ב, אמר בתחילת השנה כי "ארה"ב חייבת לנצח במרוץ לטכנולוגיית 5G". בנוסף, ארה"ב מפעילה לחץ על יצרנית ציוד התקשורת הסינית וואווי וטוענת כי הציוד שלה עשוי לשמש לריגול. ארה"ב מפעילה לחץ על מדינות אחרות שלא ישתמשו בציוד של וואווי.
סין ודרום קוריאה הן המדינות היחידות בעולם בהן פועלת רשת 5G בכל שטח המדינה. AT&T, ורייזון, טי-מובייל וספרינט השיקו בארה"ב רשתות 5G אך רק בערים מסוימות. סין צפויה להיות השוק הגדול ביותר בעולם לטכנולוגיית 5G, כשהתחזיות הן שעד 2025 יהיו יותר משתמשים ב-5G בסין מארה"ב ואירופה יחדיו, לפי תחזיות ארגון הסלולר העולמי GSMA. בסין יהיו 110 מיליון משתמשים ב-5G ב-2020, לפי התחזיות.
עם זאת, האנליסטים חוששים כי מחיר השירות עדיין יקר מדי לאזרחי סין. אדיסון לי, אנליסט בבנק ההשקעות ג'פריס אמר כי מחיר 5G בסין פר ג'יגהבייט כמעט זהה למחיר בדרום קוריאה, אף שההכנסה לנפש בסין נמוכה בהרבה.
"אנו המומים מכך שהמחיר הממוצע לג'יגהבייט בסין, 39 סנט, כמעט זהה למחיר בדרום קוריאה, 38 סנט", כתב לי בסקירה למשקיעים. "ההכנסה לנפש בסין נמוכה ב-69% לעומת דרום קוריאה, כך שייתכן שפחות אנשים בסין יאמצו את הטכנולוגיה לעומת אימוץ הטכנולוגיה בדרום קוריאה".
בנוסף, כיום אין מספיק מכשירים שתומכים ב-5G. לוואווי יש את הסמארטפונים Mate 20 X ו-Mate 30 שתומכים ברשת, ולסמסונג יש את Note 10+. לשיאומי, Vivo ו-ZTE יש גם מכשירים תומכי 5G.